Document ID: 31993R1988

ΚΑΝΟΝΙΣΜΟΣ (ΕΟΚ) αριθ. 1988/93 ΤΟΥ ΣΥΜΒΟΥΛΙΟΥ της 19ης Ιουλίου 1993 όσον αφορά το καθεστώς ελαχίστων τιμών κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας, Τσεχικής Δημοκρατίας, Σλοβακικής Δημοκρατίας, Ρουμανίας και Βουλγαρίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι οι ευρωπαϊκές συμφωνίες σύνδεσης μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Ουγγαρίας, της Δημοκρατίας της Πολωνίας, της Τσεχικής και Σλοβακικής Ομοσπονδιακής Δημοκρατίας και της Ρουμανίας, αφετέρου, υπογράφησαν στις 16 Δεκεμβρίου 1991 και την 1η Φεβρουαρίου 1993- ότι, έως ότου αρχίσουν να ισχύουν οι συμφωνίες αυτές, η Κοινότητα υπέγραψε με τις χώρες αυτές ενδιάμεσες συμφωνίες για το εμπόριο και τα συνοδευτικά μέτρα-
ότι η Τσεχική Δημοκρατία και η Σλοβακική Δημοκρατία δήλωσαν στην Κοινότητα ότι, ως κράτη που διαδέχθηκαν την Τσεχική και Σλοβακική Ομοσπονδιακή Δημοκρατία, θα συνεχίσουν την τήρηση όλων των υποχρεώσεων που προκύπτουν από όλες τις συμφωνίες μεταξύ της Τσεχικής και Σλοβακικής Ομοσπονδιακής Δημοκρατίας και των Ευρωπαϊκών Κοινοτήτων, και ιδίως από την ενδιάμεση συμφωνία-
ότι, όσον αφορά τη Βουλγαρία, οι διατάξεις του παρόντος κανονισμού εφαρμόζονται μόνον από την ημερομηνία έναρξης της ισχύος της ενδιάμεσης συμφωνίας μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Βουλγαρίας, αφετέρου-
ότι οι ενδιάμεσες συμφωνίες προβλέπουν τον καθορισμό ελάχιστων τιμών κατά την εισαγωγή για ορισμένα κόκκινα φρούτα καταγωγής αυτών των χωρών- ότι ο κανονισμός (ΕΟΚ) αριθ. 1333/92 του Συμβουλίου της 18ης Μαΐου 1992 για το καθεστώς ελάχιστων τιμών κατά την εισαγωγή για ορισμένα κόκκινα φρούτα καταγωγής Ουγγαρίας, Πολωνίας και Τσεχοσλοβακίας (1) έθεσε σε εφαρμογή το καθεστώς αυτό για ορισμένα κόκκινα φρούτα καταγωγής των χωρών- ότι, για να επεκταθεί το καθεστώς αυτό στα κόκκινα φρούτα καταγωγής Ρουμανίας και Βουλγαρίας, είναι σκόπιμο να καταργηθεί ο προαναφερθείς κανονισμός και να εκδοθεί ένας άλλος ο οποίος θα καλύπτει και τις νέες αυτές χώρες καταγωγής-
ότι οι ελάχιστες τιμές κατά την εισαγωγή καθορίζονται για κάθε περίοδο εμπορίας λαμβάνοντας υπόψη την εξέλιξη των τιμών των κοινοτικών προϊόντων και των εισαγομένων προϊόντων, την εξέλιξη των εισαγομένων ποσοτήτων, την ανάπτυξη της κοινοτικής αγοράς στον τομέα αυτό και το ύψος των δασμών- ότι θα πρέπει, επιπλέον, να προβλεφθεί η δυνατότητα θέσπισης των αναγκαίων μέτρων σε περίπτωση μη τήρησης των ελάχιστων τιμών που καθορίστηκαν με αυτό τον τρόπο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τα προϊόντα που απαριθμούνται στο παράρτημα, καταγωγής Ουγγαρίας, Πολωνίας, Τσεχικής Δημοκρατίας, Σλοβακικής Δημοκρατίας, Ρουμανίας και Βουλγαρίας, καθορίζονται ελάχιστες τιμές κατά την εισαγωγή για κάθε περίοδο εμπορίας λαμβάνοντας υπόψη:
- τις τιμές των κοινοτικών προϊόντων και των εισαγομένων προϊόντων από τις εν λόγω χώρες κατά τα προηγούμενα χρόνια,
- την εξέλιξη των εισαγομένων ποσοτήτων κατά το χρόνο που προηγείται εκείνου για τον οποίο έχουν καθοριστεί οι τιμές,
- τη γενική ανάπτυξη της κοινοτικής αγοράς στον τομέα αυτό,
- το ύψος των δασμών.
Άρθρο 2
Σε περίπτωση μη τήρησης των ελάχιστων τιμών που αναφέρονται στο άρθρο 1, η Επιτροπή αποφασίζει τα αναγκαία μέτρα για να διασφαλίσει την τήρηση της ελάχιστης τιμής κατά την εισαγωγή για κάθε εισαγομένη παρτίδα και την είσπραξη εξισωτικών εισφορών.
Άρθρο 3
Οι λεπτομέρειες εφαρμογής του παρόντος κανονισμού και οι ελάχιστες τιμές κατά την εισαγωγή καθορίζονται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72 (2) και στο άρθρο 22 του κανονισμού (ΕΟΚ) αριθ. 426/86 (3).
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο κανονισμός (ΕΟΚ) αριθ. 1333/92 καταργείται από αυτή την ίδια ημερομηνία.
Ωστόσο, όσον αφορά τις εισαγωγές των προϊόντων που αναφέρονται στο παράρτημα, καταγωγής Βουλγαρίας, ο παρών κανονισμός εφαρμόζεται από την ημερομηνία έναρξης της ισχύος της ενδιάμεσης συμφωνίας με αυτή τη χώρα.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 1993.

Labels: 2
18
17